Meisie geskors ná boeliery by skool | Maroela Media
'n Graad 10-leerder aan die Hoërskool Jan Viljoen in Randfontein aan die Wes-Rand is Donderdag geskors nadat 'n video vroeër vandag wyd op sosiale media versprei is. In die video kan gesien word hoe sy 'n graad 9-leerder by die skool met die vuis bydam.
Volgens Steve Mabona, woordvoerder van die departement van onderwys in Gauteng, het die voorval ná die skryf van 'n eksamenvraestel plaasgevind.
Daar kan in die video gehoor word hoe die skoolmeisie (16) herhaaldelik vir die skoolseun (15) vra waarom hy vir haar bang is. "Is jy bang vir my? Hoekom is jy bang vir my?" wil sy by die seun weet wat arms gevou kort-kort na die grond loer.
"Moenie vir my sê jy weet nie. Jy moet mos weet waarom jy bang is," sê sy dan wanneer die seun haar nie antwoord nie.
Dit is egter wanneer een van die omstanders haar aanmoedig om vir hom te wys waarom hy vir haar bang is, dat sy die seun takel. Die skoolmeisie slaan die seun dan verskeie kere met die vuis terwyl sy hom beledigende woorde toesnou.
"Vat weg jou hand," maan sy die seun wanneer hy sy gesig met sy hande probeer beskerm waarna nóg 'n harde hou volg.
Die seun sak dan tot op sy hurke. "Kom, moenie huil nie. Kom kom," sê die meisie voordat sy wegdraai en die video afsny.
Die departement het sy skok oor die video uitgespreek en gesê dit is jammer dat die voorval boonop in die eksamen plaasgevind het.
"Ons veroordeel enige wangedrag by skole wat tot ernstige optrede teen 'n leerder kan lei," sê Mabona in 'n verklaring.
Luidens die verklaring sal 'n dissiplinêre proses nou gevolg word en die departement gaan die skool bystaan om te verseker dat só 'n voorval nie weer by die skool plaasvind nie.
"Leerders moet daaraan herinner word dat skole daar is vir onderrig. Daarom moet leerders altyd daarop fokus om verryk te word met kennis. Slegte dissipline sal nie leerders help om enige doelstellings in skole te bereik nie." Mabona sê die departement het 'n beleid van geen verdraagsaamheid teenoor afknouery of enige vorm van wangedrag.
Hy sê die departement het sy span sielkundiges na die skool gestuur om ondersteuning te bied aan diegene wat deur die voorval geraak is.
Die departement doen 'n beroep op skoolhoofde en onderwysers om dadelik op te tree teen voorvalle van boeliery, geweld en intimidasie by skole.
"Deur die voorvalle te ignoreer, voel die slagoffer meer kwesbaar en onderworpe aan sekondêre trauma."
boelies Gauteng departement van onderwys In die nuus Randfontein
Die wille Wesrand…
Nee kwit hulle wil die kinders nuwe seksonderrig gee. Plaas hulle eerder anger managment klasse gee!
Nee vrek, ipv die nuwe seksonderrig vir 2020 instel, pas eerder anger management lesse toe.
Ek het in my lewe nog nooit 'n vroumens geslaan nie. Ek is al deur een aangerand soos in met die vuis bygedam en geskop. Die ergste was nie die fisiese geweld teen my nie maar die sielkundige aanslag teen my. Ek was lank in 'n verhouding met 'n meisie wat my sielkundig meer skade aangedoen het as die fisiese aanvalle. Ek praat enige geweld nie goed nie, maar enige mens kan net soveel vat. Ek het die "verhouding verbreek en was nog lank daarna "gepla" . Die veldtogte van geslagsgeweld konsentreer baie op die vrou, maar daar moet ook… Lees meer »
Wat het geword van die een wat haar aangemoedig het. Is dié ook geskors of het dié skotvry gekom? Om iemand aan te moedig om n "misdaad" te pleeg, pleeg self n misdaad.